Фридрих Хьолдерлин
Съдбовната песен на Хиперион

Превод от немски: Чило Шишманов, —

chitanka.info

Витаете вий горе в светлината

безгрижно, гении блажени!

Божествени и нежни повеи

докосват ви едва,

тъй както пръсти на арфистка

свещени струни.

Без участ, като спящо

кърмаче, дишат боговете;

запазен чист

във пъпка скромна

цъфти духът им

вековечно

и техните очи блажени

гледат със спокойна

вечна ведрина.

Но нам е отредено

покой да не намерим нийде;

и чезнат, падат

страдащите хора

слепешката

от час на час,

като вода, от камък

запращана на камък,

с години в неизвестността.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.